Lai 2015.–2019. kalendārajam gadam paredzēto elastīgumu starp pīlāriem paplašinātu uz 2020. kalendāro gadu/2021. finanšu gadu, attiecībā uz tiešajiem maksājumiem ar Regulu (ES) 2019/288 tika izdarīti grozījumi Regulā (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām (Tiešo maksājumu regula). Ar minēto regulu summas pārvietojumiem no lauku attīstības uz tiešo maksājumu finansējumu tika noteiktas procentuālā izteiksmē no summas, kura 2021. finanšu gadā no ELFLA finansētajam atbalstam piešķirta, pamatojoties uz Savienības tiesību aktiem, kas pieņemti pēc tam, kad Padome saskaņā ar LESD 312. panta 2. punktu pieņēmusi attiecīgo regulu. Laikā, kad dalībvalstīm jāpaziņo savs lēmums par līdzekļu pārvietošanu, attiecīgie Savienības tiesību akti vēl var nebūt spēkā. Lai līdzekļus no lauku attīstības uz tiešajiem maksājumiem varētu pārvietot elastīgi, maksimālo summu, ko var pārvietot, ir lietderīgi noteikt kā fiksētu summu, nevis kā procentu likmi. Tādēļ un tā kā summa, kas pieejama kā tiešie maksājumi, ietekmē dalībvalstu izvēles attiecībā uz 2019. gada augustā paziņoto brīvprātīgo saistīto atbalstu (BSA), dalībvalstīm vajadzētu arī būt iespējai pārskatīt augusta lēmumu par BSA.

Priekšlikums atšķiras no standarta prakses, kas noteikta labāka regulējuma pamatnostādnēs un attiecīgajā rīkkopā. Atkāpe no standarta prakses ir vajadzīga šādu iemeslu dēļ:

Dalībvalstīm bija iespēja līdz 2019. gada 1. augustam pārskatīt savu valsts maksimālo apjomu procentuālā izteiksmē tiešajiem maksājumiem, ko tās vēlas piešķirt brīvprātīgajam saistītajam atbalstam (BSA), kā arī to sīki izstrādātos atbalsta lēmumus (t. i., atbalsta pasākumu sarakstu un to finansējumu, mērķorientēšanu utt.). Šo pārskatīšanu attiecīgā gadījumā piemēros no 2020. pieprasījumu gada.

ar ko attiecībā uz finanšu disciplīnu no 2021. finanšu gada groza Regulu (ES) Nr. 1306/2013 un attiecībā uz elastīgumu starp pīlāriem 2020. kalendārajā gadā groza Regulu (ES) Nr. 1307/2013

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 2. punktu,

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Ekonomikas un sociālo lietu komitejas atzinumu,

ņemot vērā Reģionu komitejas atzinumu,

ņemot vērā Revīzijas palātas atzinumu,

saskaņā ar parasto likumdošanas procedūru,

tā kā:

(1)Eiropas Parlamenta un Padomes Regulas (ES) Nr. 1306/2013 16. pants nosaka, ka Eiropas Lauksaimniecības garantiju fonda (ELGF) izdevumu gada maksimālo apjomu veido maksimāli pieļaujamās summas, kas tam noteiktas saskaņā ar Padomes Regulu (ES, Euratom) Nr. 1311/2013. Lai nodrošinātu Regulā (ES, Euratom) Nr. 1311/2013 noteikto gada maksimālo apjomu ievērošanu attiecībā uz finansējumu ar tirgu saistītiem izdevumiem un tiešajiem maksājumiem laikposmā no 2014. līdz 2020. gadam, saskaņā ar Regulas (ES) Nr. 1306/2013 26. pantu vajadzības gadījumā ir jānosaka finanšu disciplīnas korekcijas likme. Regulā (ES) Nr. 1311/2013 maksimālie apjomi finanšu gadiem pēc 2020. gada nav noteikti. Lai nodrošinātu, ka maksimālais apjoms attiecībā uz finansējumu ar tirgu saistītiem izdevumiem un tiešajiem maksājumiem tiek ievērots arī turpmākajos finanšu gados pēc 2020. gada, attiecībā uz minētajiem finanšu gadiem Regulas (ES) Nr. 1306/2013 16. un 26. pantam jāatsaucas uz summām, kas ELGF vajadzībām noteiktas regulā, kura saskaņā ar Līguma par Eiropas Savienības darbību (LESD) 312. panta 2. punktu Padomei jāpieņem par laikposmu no 2021. līdz 2027. gadam.

(2)Elastīgums starp pīlāriem ir fakultatīva līdzekļu pārvietošana starp tiešajiem maksājumiem un lauku attīstību. Saskaņā ar Eiropas Parlamenta un Padomes Regulas (ES) Nr. 1307/2013 14. pantu šo elastīgumu dalībvalstis var izmantot 2014.–2019. kalendārajā gadā. Lai nodrošinātu, ka dalībvalstis var saglabāt savu stratēģiju, Eiropas Parlamenta un Padomes Regula (ES) 2019/288 elastīgumu starp pīlāriem pagarināja uz 2020. kalendāro gadu, t. i., 2021. finanšu gadu. Regulas (ES) Nr. 1307/2013 14. pantā līdzekļu pārvietošana no lauku attīstības uz tiešajiem maksājumiem pašlaik paredzēta procentuālā izteiksmē no summas, kas 2021. finanšu gadā no Eiropas Lauksaimniecības fonda lauku attīstībai (ELFLA) finansētajam atbalstam piešķirta, pamatojoties uz Savienības tiesību aktiem, kuri pieņemti pēc tam, kad Padome saskaņā ar LESD 312. panta 2. punktu pieņēmusi attiecīgo regulu. Tā kā attiecīgie Savienības tiesību akti nebūs pieņemti laikā, kad dalībvalstīm jāpaziņo savs lēmums par līdzekļu pārvietošanu, ir lietderīgi paredzēt iespēju turpināt šo elastīgumu piemērot un noteikt maksimālo apjomu, ko drīkst pārvietot. Maksimālo absolūto summu katrai dalībvalstij aprēķina, pamatojoties uz maksimālajām procentu likmēm, kas noteiktas Regulas (ES) Nr. 1307/2013 14. panta 2. punktā un ko piemēro summām, kuras piešķiramas nolūkā atbalstīt lauku attīstības intervences saskaņā ar priekšlikumu Eiropas Parlamenta un Padomes regulai, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Eiropas Parlamenta un Padomes Regulu (ES) Nr. 1305/2013 un Eiropas Parlamenta un Padomes Regulu (ES) Nr. 1307/2013.

(3)Saskaņā ar Regulas (ES) Nr. 1307/2013 53. panta 6. punktu dalībvalstīm pašlaik ir iespēja līdz 2019. gada 1. augustam pārskatīt savu valsts maksimālo apjomu procentuālā izteiksmē tiešajiem maksājumiem, ko tās no 2020. gada piešķir brīvprātīgam saistītajam atbalstam (BSA), kā arī to sīki izstrādātos atbalsta lēmumus. Dalībvalstis paziņos savu iespējamo lēmumu par pārvietojumu no tiešo maksājumu finansējuma uz lauku attīstības finansējumu līdz 2019. gada 31. decembrim un par pārvietojumu no lauku attīstības finansējuma uz tiešo maksājumu finansējumu neilgi pēc tam. Tomēr šāds lēmums ietekmēs valsts maksimālo apjomu 2020. kalendārā gada tiešajiem maksājumiem. Lai saglabātu konsekvenci starp sīki izstrādātiem atbalsta lēmumiem un BSA budžeta maksimālo apjomu, ir lietderīgi ļaut dalībvalstīm, ciktāl tas vajadzīgs nolūkā pielāgot savu lēmumu par elastīgumu starp pīlāriem, pārskatīt BSA piešķirto procentu likmi, kā arī sīki izstrādātos atbalsta lēmumus. Līdz ar to attiecīgajam paziņošanas termiņam arī vajadzētu būt neilgi pēc 2019. gada 31. decembra. Tā kā šāda pārskatīšana ir ierobežota, ciktāl tas dalībvalstīm vajadzīgs nolūkā pielāgot savu lēmumu par elastīgumu starp pīlāriem, dalībvalstīm savā paziņojumā būtu jāpaskaidro saikne starp pārskatīšanu un attiecīgo lēmumu.

(4)Tādēļ Regulas (ES) Nr. 1306/2013 un (ES) Nr. 1307/2013 būtu attiecīgi jāgroza.

(5)Lai šajā regulā paredzētos grozījumus varētu piemērot pēc iespējas drīzāk, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,

IR PIEŅĒMUŠI ŠO REGULU.

1. pants

Grozījumi Regulā (ES) Nr. 1306/2013

Regulu (ES) Nr. 1306/2013 groza šādi:

(1)regulas 16. panta 1. punktu aizstāj ar šādu: